b'\n_START_ARTICLE_\nPere I\xc5\xa1tvan\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nPere I\xc5\xa1tvan\xc4\x8di\xc4\x87 osnovnu je \xc5\xa1kolu poha\xc4\x91ao i zavr\xc5\xa1io u Tavankutu, a srednju glazbenu u Subotici. Za vrijeme osnovnoga i srednjo\xc5\xa1kolskoga obrazovanja bio je \xc4\x8dlan Suboti\xc4\x8dkog tambura\xc5\xa1kog orkestra. Potom je studirao i diplomirao glazbenu kulturu na Muzi\xc4\x8dkoj akademiji u Zagrebu. Poslije studija zaposlio se kao glazbenik u Ansamblu narodnih plesova i pjesama Hrvatske LADO, gdje je od 2003. do 2008. bio i voditelj orkestra. Od 2008. zaposlen je u Tambura\xc5\xa1kom orkestru Hrvatske radiotelevizije kao kontrabasist. S oba je spomenuta orkestra do danas nastupao na zapa\xc5\xbeenim koncertima u Hrvatskoj i svijetu te sudjelovao u mnogobrojnim snimanjima za radio i televiziju. Djeluje i kao glazbeni producent, studijski glazbenik, aran\xc5\xbeer i skladatelj. Do danas je skladao glazbu za vi\xc5\xa1e od 30 dokumentarnih filmova poznatih hrvatskih redatelja, primjerice Branka I\xc5\xa1tvan\xc4\x8di\xc4\x87a, Silvija Miro\xc5\xa1ni\xc4\x8denka, Irene \xc5\xa0kori\xc4\x87, Nenada Puhovskog, Mira Brankovi\xc4\x87a, Ante Mari\xc4\x87a, Gordana Stoji\xc4\x87a, Dra\xc5\xbeena Pi\xc5\xa1kori\xc4\x87a i drugih. Stalni je \xc4\x8dlan zagreba\xc4\x8dkih vokalno-instrumentalnih sastava Ku\xc5\xbei\xc5\xa1 stari moj i Zapadni kolodvor te Tambura\xc5\xa1kog orkestra Zvonari iz \xc4\x90akova.'